Baseret på højdemodellen

Geodatastyrelsen står blandt andet for at udvikle og vedligeholde højdemodellen, som indeholder en masse data om den danske undergrund og landskab.

Simon Kokkendorf fra Geodatastyrelsen havde set sin søn spille Minecraft, og tænkte at spillet kunne bruges som redskab til at arbejde med højdemodellen i 3D. Sammen med hans kollega, Thorbjørn Nielsen, byggede de højdemodellen ind i spillet, så de fik et komplet kort.

- På grund af højdemodellen ved vi, hvor der er skov, hede og strand og så videre, og alle de oplysninger kan vi samstille til at lave sådan en minecraft verden, forklarer Simon Kokkendorf.

Meget mere end bare landskab

De to fandt ret hurtigt ud af, at man kunne tilføje et væld af andre informationer ind i det digitale Danmark, som eksempelvis huse, søer, vandløb, lygtepæle, veje og togskinner.